קרן תקווה

קרן תקווה ישראל

קרן תקווה ישראל היא המרכז הישראלי של קרן תקווה ניו יורק. המרכז פעל מספר שנים כחלק בלתי נפרד מהקרן בארצות הברית עד שב-2017 התמנה מנכ"ל חדש, עמיעד כהן, לעמוד בראש הקרן בישראל ולהציבה כקרן מרכזית בשיווק רעיונות שמרניים ומשפיעה על השיח במדינת ישראל. במסגרת זאת, הוקם כתב עת השילוח להגות ומדיניות. בשנת 2014 עברה הקרן לרחוב אהליאב 5, ירושלים.

הסמינרים

פרויקט הדגל של הקרן הוא הפעלת סמינרים בישראל וברחבי העולם אשר מתמקדים בארבעה תחומים: אסטרטגיה צבאית ומדינאות; כלכלה ומדיניות ציבורית; מחשבה חברתית; והגות והיסטוריה יהודית. הסמינרים אורכים שלושה שבועות ופונים, בהתאם לתוכן הסמינר הספציפי, לקהל ייעודי: פוליטיקאים, אקדמאים, חרדים, אנשי מקצוע והציבור הרחב. למשתתפי הסמינרים מוענק אש"ל מלא ומלגת קיום.
סמינר Tikvah Fellowship נערך בניו יורק בשאיפה "לבנות את דור המנהיגות הבא של העולם היהודי והציוני" ומשתתפים בה אמריקאים לצד ישראלים.
הסמינרים לחרדים קרויים "חכמתכם ובינתכם" והם נערכים מתוך הכרת הקרן "בחשיבות הרבה של הציבור החרדי עבור העם היהודי בכלל ומדינת ישראל בפרט". סמינרים אלו מתקיימים במלון "ציפורי בכפר" בקיבוץ חפץ חיים. כמקובל במסגרות אקדמאיות המיועדות למגזר החרדי, ההרצאות נמסרות מפי מרצים גברים בלבד. הנושא המרכזי הוא "שמרנות מול חדשנות והמתח ביניהם", ובמסגרתו נבחנים בין היתר: מחשבת ישראל בעת החדשה, מוסר ומוסריות במורשת ישראל, אקטיביות ופסיביות במסורת ישראל, חירות וגבולותיה ביהדות, מדע מדינה: האסכולה הצרפתית והאסכולה הבריטית, שמרנות ויהדות, מה אנחנו צריכים לשמר?, התנ"ך כספר מכונן בעידן המודרני, חירות פוליטית וכלכלית, גישת התורה במישור הכלכלי, ה"חרדיות" - סוציולוגיה ואידאולוגיה.

דיקנים ומרצים בולטים

בצוות המרצים בתחום "מחשבה והיסטוריה יהודית" נמנים רות גביזון, מיכה גודמן, משה הלברטל, יוסי קליין הלוי, הלל הלקין, יורם חזוני, מרים קוסמן, סלי מרידור, חיים נבון, יהודה ריינהרץ, שלמה ריסקין והרב מאיר סולובייצ'יק.
בצוות המרצים בתחום "מדינאות" נמנים אליוט אברמס, יעקב עמידרור, ג'ון בולטון, מייקל דורן, דאגלס פיית', ג'ושוע מורבצ'יק, מיכאל אורן, ריצ'רד וגנר ופול וולפוביץ.
בצוות המרצים בתחום "מחשבה חברתית" נמנים דניאל ג'ונסטון, צ'ארלס קראוטהאמר, ויליאם קריסטול, דוד סתיו, גדעון ספיר, נורמן פודהורץ, דניאל פוליסר, וונדי שליט, ג'ונתן סילבר ומייקל וולצר.
צוות המרצים בתחום "כלכלה ומדיניות ציבורית" כולל את דן בן-דוד, מרטין פלדשטיין ואחרים. בראש צוות המרצים של תוכנית "חכמתכם ובינתכם" עומד הרב יהושע פפר.

כנס "שמרנות ישראלית"

ביוזמת קרן תקווה נערך ב-16 במאי 2019 כנס "שמרנות ישראלית" הראשון, בבנייני האומה. הכנס נועד לפתוח דיון בהגדרת ה'שמרנות' שמתאימה לחברה הישראלית ותכנית הכנס כללה מושבים מקבילים שעסקו בהיבטים הפוליטיים, האינטלקטואליים והחברתיים של השמרנות בתחומי מדיניות, כלכלה ותרבות.
יואב שורק הגדיר את מהות הכנס: "נקודת התחלה ונקודת סיום - סיום שלב ארוך ומורכב של זריעת זרעים בערוגות שונות, והתחלה של שלב חדש, שבו מבקשים לאסוף את היבול הצנוע של אותם זרעים מן הערוגות השונות לכלל תנועה מוכרזת, כדי שלדברים יהיה כוח ותהודה וכדי שיוכלו להתברר עוד ועוד".

מחלוקת על מאפייני הקרן

ההיסטוריון אדם רז כתב על קרן תקווה: "גוף זה מגדיר את עצמו כ"מוסד פילנתרופי ומכון חשיבה אמריקאי", הפועל בזירה האזרחית בישראל לקידום "חירות הפרט", "שוק חופשי" ותפיסה תרבותית "מסורתית". בקצרה, אלה מילים מכובסות לקידום תאוריות שמרניות וניאו־ליברליות."
בנושאי דת ותרבות, הקרן אימצה באופן בלעדי גישה המזוהה עם יהדות אורתודוקסית.] גישה זו באה לידי ביטוי בדבריהם של פעילי הקרן, וכן בפרסומי הקרן ובאתרי האינטרנט הקשורים אליה. בפרסומים אלה מובעת לעיתים קרובות ביקורת שלילית על זרמים ליברליים ביהדות ועל התרבות היהודית החילונית.
כמו כן נטען שאין ייצוג מספיק לנשים בקרב המנהלים והפעילים בקרן.
גם בכתבה ב-nrg על הסמינרים של הקרן נכתב: "אין ספק שלבה של הקרן נטוע בשמרנות." מנכ"ל הקרן, אריק כהן, מגיב לנושא זה בכתבה: "כן, אנחנו שמרנים, אבל לא פחות מכך פלורליסטים. המרצים שאנחנו מביאים לא מסכימים ביניהם כמעט על שום דבר. יש בהם חילונים ודתיים, שמרנים וליברלים. אפשר לראות זאת גם בפרופילים של המשתתפים בתוכניות. אנחנו נוטים לגישה שמרנית, לא מתביישים בזה, ומעודדים את הוויכוח בין הגישות. כל תוכניות הלימוד שלנו נמצאות ברשת, וכל אחד יכול להחליט בעצמו תחת איזו הגדרה אנו נמצאים".
במאמר בכתב העת הפורוורד על קרן תקווה הובאו דברי ביקורת רבים. במאמר נאמר שהקרן מסתירה את סדר היום האידאולוגי שלה, פועלת ללא פתיחות וללא שקיפות, ובכך פוגעת בחופש האקדמי של לימודי היהדות בארצות הברית.